RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de delegerede beføjelser, der er tillagt Kommissionen i henhold til forordning (EF) nr. 1007/2009, som ændret ved forordning (EU) 2015/1775, om handel med sælprodukter

1.INDLEDNING

Europa-Parlamentets og Rådets forordning (EF) nr. 1007/2009 om handel med sælprodukter (grundforordningen) forbyder omsætning af sælprodukter i EU.

Den blev ændret ved forordning (EU) 2015/1775 med henblik på at gengive resultatet af Verdenshandelsorganisationens afgørelser i sagen om EU-ordningen for sælprodukter. EU-ordningen indeholder som følge heraf to undtagelser fra forbuddet:

1)Det er tilladt at bringe sælprodukter i omsætning, hvis disse produkter hidrører fra inuitsamfundenes eller andre oprindelige samfunds jagt, og forudsat at de særlige betingelser i artikel 3, stk. 1, i grundforordningen som ændret er opfyldt.

I henhold til artikel 3, stk. 1a, i samme forordning som ændret skal sælprodukter, når de bringes i omsætning på EU-markedet, desuden ledsages af et dokument, der attesterer opfyldelsen af betingelserne for at være omfattet af den undtagelse, der gælder for inuitsamfund eller andre oprindelige samfund. Denne attest skal udstedes af et organ, der er anerkendt hertil af Europa-Kommissionen, jf. artikel 3 i Kommissionens gennemførelsesforordning (EU) 2015/1850 (gennemførelsesforordningen).

2)EU tillader også import af sælprodukter, såfremt denne import sker lejlighedsvis og udelukkende består af varer, der er bestemt til rejsendes eller deres familiers personlige brug (artikel 3, stk. 2, i grundforordningen som ændret).

2.RETSGRUNDLAG

I artikel 3, stk. 5, i forordning (EF) nr. 1007/2009 om handel med sælprodukter, som ændret ved forordning (EU) 2015/1775, præciseres det, at hvis der foreligger dokumentation for, at en sæljagt primært drives i erhvervsøjemed, tillægges Kommissionen beføjelser til at vedtage delegerede retsakter i overensstemmelse med artikel 4a med henblik på at forbyde omsætning eller begrænse den mængde af sælprodukter, der må bringes i omsætning, og som hidrører fra den pågældende jagt. Det er navnlig vigtigt, at Kommissionen følger sin sædvanlige praksis og gennemfører høringer med eksperter, herunder eksperter fra medlemsstaterne, før den vedtager disse delegerede retsakter.

I henhold til artikel 4a, stk. 1 og 2, i grundforordningen tillægges beføjelsen til at vedtage delegerede retsakter Kommissionen i en periode på fem år fra den 10. oktober 2015. Kommissionen skal desuden udarbejde en rapport vedrørende delegationen af beføjelser senest ni måneder inden udløbet af femårsperioden.

I henhold til artikel 4a, stk. 2, i grundforordningen forlænges delegationen af beføjelser stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse seneste tre måneder inden udløbet af hver periode, mens det fremgår af artikel 4a, stk. 3, at delegationen af beføjelser til enhver tid kan tilbagekaldes af Europa-Parlamentet eller Rådet.

3.UDØVELSE AF DE DELEGEREDE BEFØJELSER

Kommissionen har i løbet af rapporteringsperioden, dvs. mellem den 10. oktober 2015 og den 10. januar 2020, ikke udøvet sin delegerede beføjelse, da der ikke har været nogen tegn på, at en sæljagt primært er blevet drevet i erhvervsøjemed.

Kommissionen ser et behov for at forlænge beføjelsen ud over den femårige periode, da der kunne opstå en sådan handelspraksis i fremtiden.